Mesteren gjorde det igen. I et roligt og malende tempo knuste Ruben Mikkelsen pølser, brød og konkurrenter. Den nu fem-dobbelte hurtigspiser kom godt fra start, og de rutinerede kæber satte en lang og effektiv slutspurt ind, som ingen af modstanderen kunne følge. Ved hjælp af et køligt overblik og hurtige slurke af cola-flaskerne holdt den nordjyske mester konkurrenterne på behørig afstand. Kun Michael Berg Larsen fra Vejle fulgte med, men han kunne på intet tidspunkt for alvor true sin nordjyske konkurrent. Hver hotdog skal bestå af en ristet pølse med minimum to striber ketchup, sennep eller remoulade og minimum en slags løg. Ruben Mikkelsen er altså igen Danmarks hotdogkonge og med sejren følger et rejsegavekort på 20.000 kroner til Bravo Tours, mens nummer to og tre kan stikke henholdsvis 10.000 og 5.000 kroner i lommen. Madfrådseriet går til et godt formål. For hvert solgt deltagerbevis til konkurrencen går der 100 kroner til Fonden Børnenes Kontor i Aalborg. Resultatlisten: Rune Mikkelsen (36 hotdogs) Michael Berg Larsen (32 hotdogs) David Khalaf (24 hotdogs)

Referat:
Ingen kom i nærheden af Ruben Mikkelsen, som nu er fem-dobbelt dansk mester i hotdog-spisning. 36 hotdogs på 15 minutter blev det til.